钦定古今图书集成/历象汇编/岁功典/第089卷 > 至日圆丘祀昊天上帝赋〈以题为韵〉 萧颖士
## 钦定古今图书集成/历象汇编/岁功典/第089卷 > 至日圆丘祀昊天上帝赋〈以题为韵〉 萧颖士

“政教之始，莫重乎郊祀；郊祀之先，莫尊乎昊天。是以
前王垂之于典训，后帝奉之以周旋。以事大矣，其仪
盛焉。日之至也，所以明气之至；丘之圆也，亦以象天
之圆。”于是致斋于宫，合乐于律。群有司肃肃以儆戒，
百执事乾乾而庄栗。牲用骍犊以贵诚，酌用元酒以
明质。岂但爱人而尊祖，盖欲报天而主日。天子迺乘
“玉辂，驾苍蚪，搢方珽，服大裘，率九仪之卿士，从五等
之诸侯。旌旗露卷，冠盖云浮。展国容于御路，行大礼
乎郊丘。百役既备，司仪辨位。剑佩纷纭以陆离，钟鼓
铿訇而沸渭。君明其义，臣敬其事。执鸾刀以启毛，奠
苍璧以为贽。爵一献而上下胥悦，乐六成而神祗麏
至。”后乃取血膋，陈玉币，置于积薪之“上，燔于嘉坛之
际，飞燎烟于太清，合萧光于上帝。是以神降我福，人
怀我惠，时罔凶荒，物无疵疠，致洪化于仁寿，岂不由
肃敬于大祭。客有旅游函关，钦兹至道，观祀事于国
典，仰明灵于有昊。敢陈舆颂，式播元造。”颂曰：“日南至
兮既望，祀太一兮圆丘。上万斯年兮承天贶。”